recursal/SuperWikiNEXT-32B huggingface dataset:
**Søren Larsen** (s. 6. syyskuuta 1981 Køge, Tanska) on tanskalainen jalkapalloilija. Hän edustaa tällä hetkellä ranskalaista Toulousea ja on pelipaikaltaan hyökkääjä.

Ura
---

### Seurajoukkue

Larsen aloitti ammattilaisuransa tanskalaisseura Køgesta. Vuonna 2001 hän siirtyi Tanskan mestarijoukkue Brøndbyyhyn, mutta ei saanut juurikaan peliaikaa ensimmäisellä kaudellaan pelaten vain yhdessä ottelussa. Seuraavaksi kaudeksi 2002–2003 hänet lainattiin Fremiin. Vuonna 2004 hänet myytiin ruotsalaisseura Djurgårdeniin. Hän ehti pelata joukkueessa kaksi ottelua, ennen kuin loukkasi nivusensa. Djurgårdenin voittaessa kaudella 2005 pääsarjamestaruuden sekä cupin, hän oli yksi joukkueen avainpelaajista.

31. heinäkuuta 2005 Larsen teki nelivuotisen sopimuksen saksalaisseura Schalken kanssa. Joukkueessa pelatessaan hän sai lempinimikseen muun muassa "Der Dänische Joker" (suom. *tanskalainen jokeri*) ja "Die Waffe" (suom. *ase*), jotka johdettiin hänen tyylistään tulla vaihdosta kentälle ja iskeä ottelun tasoitus-tai voittomaali. Hän ei onnistunut kuitenkaan pitämään hyvää tasoa yllä loukkaantumistensa takia ja lopulta hän menetti paikkansa joukkueessa.

18. heinäkuuta 2008 hän siirtyi ranskalaisseura Toulouseen korvaamaan Boltoniin siirtynyttä Johan Elmanderia. 24. tammikuuta 2009 hän teki ensimmäiset neljä maaliaan, kun joukkue voitti cupin ottelussa amatööriseura Schirrheinin murskaluvuin 8–0. Kaudeksi 2009–2010 hän siirtyi lainasopimuksella MSV Duisburgiin. Lainakauden jälkeen hän palasi takaisin Toulouseen.

### Maajoukkue

Larsen teki ensiesiintymisensä Tanskan maajoukkueessa 2. kesäkuuta 2005 pelatussa ottelussa Suomea vastaan. Hän jatkoi hyviä otteitaan maajoukkuepaidassa ja teki viidessä ensimmäisessä pelaamassaan maaottelussa kuusi maalia. Hänet valittiin Tanskan joukkueeseen vuoden 2010 MM-kilpailuihin.

Lähteet
-------

1. ↑  Larsen fire år i 04 Bold.dk. Viitattu 16.6.2010.
2. ↑  Zu teuer! Der MSV kann Sören Larsen nicht halten[vanhentunut linkki] Der Westen. Viitattu 16.6.2010.

Aiheesta muualla
----------------

* Tilastot Fussballdaten -sivustolla

Tanskan joukkue – Jalkapallon MM-kilpailut 2010
1 Sørensen |
2 C. Poulsen |
3 Kjær |
4 Agger |
5 Kvist |
6 Jacobsen |
7 Jensen |
8 Grønkjær |
9 Tomasson |
10 Jørgensen |
11 Bendtner |
12 Kahlenberg |
13 Krøldrup |
14 J. Poulsen |
15 S. Poulsen |
16 Andersen |
17 Beckmann |
18 Larsen |
19 Rommedahl |
20 Enevoldsen |
21 Eriksen |
22 Christiansen |
23 Mtiliga |
Valmentaja Olsen
**Daniel Anthony Cronin** (s. 14. marraskuuta 1927 Boston) on yhdysvaltalainen roomalaiskatolinen arkkipiispa. Hänet vihki papiksi Bostonin arkkihiippakuntaan Clemente Micara 20. joulukuuta 1952, ja hänet nimitettiin Bostonin vihkipiispaksi sekä Egnatian titulaaripiispaksi 10. kesäkuuta 1968. Piispaksi vihkiminen seurasi 12. syyskuuta. Pääkonsekraattorina toimi Richard James Cushing, jota avustivat Jeremiah Francis Minihan ja Thomas Joseph Riley.

Cronin sai 30. lokakuuta 1970 nimityksen Fall Riverin piispaksi, jonka virkaan hänet asetettiin 16. joulukuuta. Hän sai 10. joulukuuta 1991 nimityksen Hartfordin arkkipiispaksi, ja hänet asetettiin tähän virkaan 28. tammikuuta 1992. Hän jäi eläkkeelle 20. lokakuuta 2003.

Lähteet
-------

1. 1 2  Catholic-Hierarchy.org: Archbishop Daniel Anthony Cronin


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Yhdysvallat
* Alankomaat

 |

 |
**Samettiorvokki** (*Viola suavis*) on orvokkeihin (*Viola*) kuuluva kasvilaji. Se on monimuotoinen sekä taksonomisesti hankala laji, joka kuuluu orvokkien *Viola*-sektion *Viola*-alasektioon. Samaiseen alasektioon kuuluu noin 25 Euraasiassa kasvavaa lajia, jotka ovat genomeiltaan tetra- tai oktoploidisia. Alasektio on myös taksonomisesti monimutkainen. Marschall von Bieberstein kuvasi samettiorvokin tieteelle vuonna 1809, minkä jälkeen on kuvattu lukuisia muita taksoneita, jotka on luokiteltu joko omina lajeinaan samaan lajiryhmään samettiorvokin kanssa tai samettiorvokin alalajeiksi, muunnoksiksi tai muodoiksi.

Samettiorvokki on todennäköisesti jo kauan sitten syntynyt allo-oktoploidinen taksoni. Sen runsas morfologinen ja geneettinen vaihtelu viittaavat polyploidisaation tapahtuneen kauan sitten, minkä jälkeen syntyneiden oktoploidisten taksonien välillä on ollut geenivirtaa. Yksi samettiorvokin kantalajeista on todennäköisesti ollut *Viola pyrenaica*, mutta muita kantalajeja ei pysty varmuudella määrittämään. Mahdollisia muita kantalajeja voisivat olla tuoksuorvokki (*Viola odorata*), mäkiorvokki (*Viola collina*) sekä *Viola jaubertiana*.

Ulkonäön osalta samettiorvokki eroaa lähilajeistaan suhteellisen lyhyiden ja suorien varsiensa sekä korvakkeiden ja kukkaperiensä ulkonäön perusteella.

Samettiorvokkia kasvaa Välimeren ympäristössä Iberian niemimaalta ja Marokosta Lähi-itään. Lajin levinneisyysalue on myös laajentunut Keski- ja Pohjois-Eurooppaan sen runsaan kasvatuksen sekä viljelykarkulaisten seurauksena.

Lähteet
-------

* Mereda, P. Hodálová, I. Mártonfi, P. Kučera, J. & Lihová, J. 2008: Intraspecific Variation in *Viola suavis* in Europe: Parallel Evolution of White-flowered Morphotypes — *Annals of Botany*, vol. 102, is. 3, DOI: , pdf s. 443–462 (englanniksi)

Aiheesta muualla
----------------

* Kassu – Kasvien suomenkieliset nimet: *Viola suavis*

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q3490363
* Wikispecies: Viola suavis
* APDB: 155516
* BioLib: 38870
* CoL: 5BHMP
* EPPO: VIOSU
* EUNIS: 185250
* GBIF: 7296420
* GRIN: 60004
* iNaturalist: 335909
* IPNI: 869322-1
* ISC: 117862
* NCBI: 369424
* Open Tree of Life: 741839
* PFI: 9063
* Plant List: kew-2461512
* POWO: urn:lsid:ipni.org:names:869322-1
* Tropicos: 33801027
* WFO: wfo-0000424847

 |

 |
**Didier Ovono** (s. 23. tammikuuta 1983 Port-Gentil) on gabonilainen jalkapalloilija. Maalivahtina pelaava Ovono edustaa Ranskan 2 korkeimmassa pääsarjassa pelaavassa Paris FC.

Ura
---

Ovono aloitteli jalkapalloilun noin 16-vuotiaana ollessaan paikallisen Pétro Sportin edustusjoukkueen kirjoilla varamaalivahtina. Sittemmin hän pelasi vuosina 2002–2005 Mangasportissa ja Sogéassa. Kaudella 2005–2006 Ovono siirtyi El Salvadoriin Alianzaan, jossa hän toimi joukkueen ykkösvahtina. Kauden päätteeksi Ovono äänestettiin kauden toiseksi parhaaksi maalivahdiksi.

Kesällä 2006 Ovono siirtyi Eurooppaan ja aluksi Portugaliin Paços de Ferreiran riveihin. Peliaikaa ei tullut kummemmin, jonka myötä hän siirtyi Georgiaan Tbilisin Dynamoon, jossa Ovono juhli kaudella 2007–2008 Georgian mestaruutta.

Kesäkuussa 2009 Ovono allekirjoitti kolmen vuoden sopimuksen ranskalaisen Le Mansin kanssa.

### Maajoukkueura

Ovono on pelannut Gabonin maajoukkueessa vuodesta 2003 lähtien. Hän oli joukkueen ykkösvahti vuoden 2010 Afrikan kisoissa, jossa Gabon jäi alkulohkoon.

Saavutukset
-----------

* Gabonin mestaruus: 2004
* Georgian mestaruus: 2008
* Georgian Super Cup: 2009

Lähteet
-------

1. ↑  Didier Ovono signe au Muc 72 *muc72.fr* 22.6.2009 Viitattu 18.6.2010 (ranskaksi)

Aiheesta muualla
----------------

* National Football Teams (englanniksi)

Gabonin joukkue – Jalkapallon AM-kilpailut 2010
1 Ovono |
2 Ambourouet |
3 Copa |
4 Nguéma Obame |
5 Ecuele Manga |
6 Akouassaga |
7 N'Guéma |
8 Cousin |
9 P-E. Aubameyang |
10 Djissikadie |
11 Mouloungui |
12 Aubameyang |
13 Mbanangoyé |
14 Kessany |
15 A. Do Marcolino |
16 Nguéma Békalé |
17 Apanga |
18 Moubamba |
19 Moundounga |
20 F. Do Marcolino |
21 Issiémou |
22 Moto |
23 Méyé |
Valmentaja Giresse

Gabonin joukkue – Jalkapallon AM-kilpailut 2015
1 Ovono |
2 Appindangoyé |
3 Lengoualama |
4 Musavu-King |
5 Ecuele Manga |
6 Obiang |
7 Evouna |
8 Palun |
9 Aubameyang |
10 Bulot |
11 Madinda |
12 Kanga |
13 Mbingui |
14 Oto’o |
15 Junior Ndong |
16 Mfa Mezui |
17 Biyogo Poko |
18 N'Doumbou |
19 Zé Ondo |
20 Sokambi |
21 Rogombé |
22 Ibrahim N'Dong |
23 Bitséki |
Valmentaja Costa
**Väinö Emil Vartiainen** (28. marraskuuta 1898 Jääski – 20. heinäkuuta 1973 Helsinki) oli sotilas, yritysjohtaja, kauppaneuvottelija ja Teollisuudenharjoittajien Liiton puheenjohtaja.

Vartiaisen vanhemmat olivat ratavartija Paavo Eemil Vartiainen ja Anna Liimatainen. Hän pääsi ylioppilaaksi 1918 ja kävi Kadettikoulun kurssin 1922. Puolustusvoimien palveluksessa Vartiainen oli vuoteen 1927 asti, jolloin hän siirtyi Korpivaara & Halla Oy:n apulaisjohtajaksi. Firestone rengastukku Oy:n toimitusjohtaja hän oli 1932-1957 ja johtokunnan puheenjohtaja 1938-1964. Lisäksi hän toimi Eri Oy:n toimitusjohtajana ja johtokunnan puheenjohtajana vuodesta 1940, samoin kuin monien muiden yhtiöiden hallintoelimissä. Sotien aikana Vartiainen johti päämajan poltto- ja voiteluaineista vastaavaa huoltoyksikköä. Sodan jälkeen hän oli puolustusvoimien Naantalin keskusvaraston rakennuskomitean puheenjohtaja, kunnes varasto siirrettiin 1948 Neste Oy:lle. Vartiaisesta tuli yhtiön johtokunnan ensimmäinen varapuheenjohtaja, vuonna 1949 puheenjohtaja kymmeneksi vuodeksi ja 1959-1963 yhtiön hallintoneuvoston puheenjohtaja. 1945-1948 Vartiainen toimi Yhdysvaltojen kanssa käytyjen kauppaneuvottelujen asiantuntijana. 1959 hänet nimitettiin Teollisuudenharjoittajien liiton puheenjohtajaksi, missä tehtävässä hän toimi 1970-luvulle saakka. Sotilasarvoltaan Vartiainen oli eversti, vuorineuvoksen arvo hänelle myönnettiin 1968.

Vartiaisen puoliso vuodesta 1922 oli Maiju Annikki Tompuri.

Lähteet
-------

1. 1 2 3  Jari Eilola: *Vartiainen, Väinö (1898-1973). Suomen Kansallisbiografia. Osa 10*. Suomalaisen Kirjallisuuden Seura, 2007. ISBN 978-951-746-451-2.  Sivu 349.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia
* Biografiasampo

 |

 |
**Heckler & Koch GMG** (saks. *GMG - Granatmaschinengewehr*) on saksalaisen Heckler & Kochin valmistama kranaattikonekivääri. Ase on suunniteltu ensisijaisesti Saksan armeijalle, mutta se kuuluu nykyisin myös monen muun armeijan kalustoon. Suomen puolustusvoimissa nimeämiskäytännön mukaan ase tunnetaan nimellä 40 KRKK 2005.

Tekniset tiedot
---------------

Heckler & Koch GMG käyttää ammuksinaan 40 mm kranaatteja, ja aseen tulinopeus on noin 340 laukausta minuutissa. Kranaatit syötetään aseeseen panosvyön avulla, joka voidaan syöttää aseen kummalta puolelta tahansa. Näin GMG:ää voi käyttää sekä vasen- että oikeakätinen ampuja. Aseeseen voidaan kiinnittää sekä infrapuna- että yötähtäin, joiden avulla se on tarkka jopa 1,5 kilometrin päähän ammuttaessa. 

Jalkaväenkäytön lisäksi GMG voidaan kiinnittää ajoneuvoon, ja esimerkiksi miehistönkuljetusajoneuvo ATF Dingo on varustettu Heckler & Koch GMG:llä.

Käyttäjät
---------

* Alankomaat
* Iso-Britannia
* Kreikka
* Latvia
* Portugali
* Saksa
* Suomi
* Yhdysvallat - Ase on USSOCOM erikoisjoukkojen käytössä.

Kuvagalleria
------------

* Heckler & Koch GMG kiinnitettynä Boxer panssariajoneuvoon.Heckler & Koch GMG kiinnitettynä Boxer panssariajoneuvoon.
* Heckler & Koch GMG.Heckler & Koch GMG.

Lähteet
-------

1. 1 2

CommonsCommons
Wikimedia Commonsissa on kuvia tai muita tiedostoja aiheesta **Heckler & Koch GMG**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Heckler & Koch GMG
Charles Lewis
**Charles Lewis** (s. 30. lokakuuta 1953) (myös: **Chuck Lewis**) on yhdysvaltalainen tutkiva journalisti ja journalistiikan professori Washingtonissa. 

Lopetettuaan työnsä ABC:n ja CBS:n uutistoimituksen suosittuna uutistoimittajana perusti hän Washingtoniin vuonna 1989 The Center for Public Integrity -nimisen tutkivaa journalismia harjoittavan ja voittoa tavoittelemattoman järjestön. Järjestö kasvoi kotona toimivasta pienestä toimistosta täysikokoiseksi 40 henkilöä työllistäväksi uutiskoneistoksi.
Hän perusteli siirtymistään ABC:n ja CBS:n pääuutisista sivuun sillä, että uutislähetyksissä ei käsitelty lainkaan hänen mielestään päivän tärkeimpiä uutisia.

Vuoden 1997 lopulla hän perusti kansainvälisen tutkivien journalistien yhteenliittymän nimeltään Center for Public Integrity's International Consortium of Investigative Journalists. Kyseessä on maailman ensimmäinen toimiva reportteriverkosto, joka kattaa lähes 200 reportteria yli 60 maassa. Amerikkalainen *The Encyclopedia of Journalism* pitää verkostoa ensimmäisenä journalistien yhteenliittymänä, jonka päämääränä on paljastava uutisointi mm. vallan väärinkäytöksistä ja korruptiosta.

Vuodesta 1992, Lewis on myös kiertänyt maailmaa luennoimassa yli 25 maassa.

Katso myös
----------

* International Consortium of Investigative Journalists
* Korruptio
* Luxemburg-vuodot

Lähteet
-------

1. ↑  Lewis, Charles: Why I Left 60 Minutes *Politico*.  June 29, 2014.  Arkistoitu toukokuu 26, 2017. Viitattu June 30, 2014.
2. ↑


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Israel
* Yhdysvallat
* Alankomaat

 |
|  |
| Muut | 
* IdRef

 |

 |
**Kenneth Anthony Angell** (3. elokuuta 1930 Providence – 4. lokakuuta 2016) oli yhdysvaltalainen roomalaiskatolinen piispa. Hänet vihittiin papiksi Providencen hiippakuntaan 26. toukokuuta 1956 ja nimitettiin sen vihkipiispaksi sekä Septimunician titulaaripiispaksi 9. elokuuta 1974. Piispaksi vihkiminen seurasi 7. lokakuuta. Pääkonsekraattorina toimi Louis Edward Gelineau, jota avustivat John Francis Whealon ja John Francis Hackett.

Angell sai 6. lokakuuta 1992 nimityksen Burlingtonin piispaksi, jonka virkaan hänet asetettiin 9. marraskuuta. Hän jäi eläkkeelle 9. marraskuuta 2005. Angell salli piispana toimiessaan kuuden lasten hyväksikäytöstä syytetyn papin jatkaa toimintaansa pappeina Vermontissa.

Emmy-palkittu *Frasier*-sarjan luoja ja tuottaja, syyskuun 11. päivän iskuissa kuollut David Angell oli Kenneth Anthony Angellin veli.

Lähteet
-------

1. ↑  Dawson, Cory: Former Burlington bishop dies *Burlington Free Press*.  5.10.2016. Viitattu 5.10.2016. (englanniksi)
2. 1 2  Catholic-Hierarchy.org: Bishop Kenneth Anthony Angell

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Kenneth Anthony Angell
**Taisto Turunen** (s. 1945) on Suomen työ- ja elinkeinoministeriön energiaosaston entinen ylijohtaja. 

Turunen toimi silloisen kauppa- ja teollisuusministeriön energiaosaston osastopäällikkönä ja ylijohtajana vuodesta 1984 alkaen. Hän jatkoi samassa tehtävässä myös vuonna 2008 aloittaneessa työ- ja elinkeinoministeriössä, kunnes jäi eläkkeelle vuonna 2010. Turunen aloitti kauppa- ja teollisuusministeriön palveluksessa vuonna 1974. Sitä ennen hän oli Shellin palkkalistoilla.

Ylen *Ajankohtaisen kakkosen* mukaan ylijohtaja Taisto Turunen osallistui Fennovoiman YVA-käsittelyyn ja lupahakemuksen käsittelyyn samaan aikaan, kun hän oli Outokummun hallituksessa vuosina 2006–2008. Outokumpu liittoutui vuonna 2007 E.ON:in kanssa ja perusti Fennovoiman. Outokumpu on sen suurin suomalaisomistaja.

Lähteet
-------

1. ↑  *Outokummun vuosikertomus 2007*, s. 59. Outokumpu Oyj, 2008. Teoksen verkkoversio (PDF) (viitattu 24.9.2010). [vanhentunut linkki]
2. ↑  Hallitus nimitti työ- ja elinkeinoministeriön alivaltiosihteerit ja osastopäälliköt  13.12.2007. mol.fi. Viitattu 24.9.2010.
3. ↑  TS: Härmälä nousemassa TEM:n energiaosaston johtoon *Uusi Suomi*.  24.9.2010. Viitattu 24.9.2010. [vanhentunut linkki]
4. ↑  Rantanen, Laura J.: Energiapolitiikka pysyy Taisto Turusen käsissä *Vihreä Lanka*.  21.12.2007. Viitattu 9.3.2011.
5. ↑  Yle: Ylin energia- virkamies oli perustamassa Fennovoimaa.  *Helsingin Sanomat*, 5.5.2010, s. B8. Artikkelin verkkoversio. Viitattu 9.3.2011.
**Viivi Siveä Kerttu von Schrowe-Kallio** (20. joulukuuta 1892 Kemi – 13. joulukuuta 1973 Helsinki) oli suomalainen taidemaalari.

Viivi von Schrowe-Kallion vanhemmat olivat kapteeni Akseli Fredrik von Schrowe (1857–1926) ja Liisa Natalia Wernitz (1869–1943). Hän opiskeli Suomen Taideyhdistyksen piirustuskoulussa 1911–1914, 1921–1922, 1924 ja 1926–1927 sekä Taideteollisessa keskuskoulussa 1915–1917, 1918–1919 ja 1923. Hän valmistui piirustuksenopettajaksi 1917 ja osallistui Suomen Taiteilijain näyttelyihin 1918, 1921, 1925, 1926, 1928, 1930, 1931 ja 1941. Schrowe-Kallio toimi oppikoulun opettajana 1917 ja 1919-1920. Taiteilijana hän oli erityisesti Lapin kuvaaja.

Viivi von Schrowe-Kallio oli naimisissa vuodesta 1919 kouluneuvos, filosofian tohtori Niilo Kallion (1890–1968) kanssa. He perustivat vuonna 1960 lahjoituksillaan Salon seudun tutkimusta ja museotoimintaa tukevan Viivi ja Niilo Kallion rahaston joka toimii Suomen Kulttuurirahaston Varsinais-Suomen rahaston yhteydessä.

Teoksia
-------

* *Tenojoki* : öljymaalaus. 1947
* *Alaston* : öljymaalaus.

Lähteet
-------

1. 1 2  Suomen Kuvataiteilijamatrikkeli : Viivi von Schrowe-Kallio
2. 1 2 3  Viivi ja Niilo Kallion rahaston esite
3. ↑  Geni.com Wiivi Siveä Kerttu Kallio

Aiheesta muualla
----------------

* Suomalaisen kuvataiteen bibliografia : Viivi von Schrowe-Kallio
**Čierny šery** on slovakialainen koirarotu.

Ulkonäkö
--------

Rodusta on kolme eri muunnosta:

1. Lyhytkarvainen: kaksinkertainen karvapeite
2. Pitkäkarvainen: kaksinkertainen karvapeite, pidempää karvaa korvissa, raajoissa ja hännässä
3. Karkeakarvainen: karkea kaksinkertainen karvapeite, kuonossa 'viikset' ja 'parta'

Karvapeite on kaikilla muunnoksilla ohut ja kaksinkertainen sillä sen tarkoitus on olla haittaamatta vähääkään koiran työskentelykykyä. Karvanlaatu on kova ja tiheä. Pohjavilla on tiheää ja runsasta. Väritys on yleensä musta.

* 
*

Alkuperä
--------

Čierny šeryn pää.
Čierny šeryn tärkeimmän kantarodun sanotaan olevan vanhasaksanpaimenkoira, mutta rotu luotiin varsinaisesti vanhasaksanpaimenkoira- ja belgianpaimenkoira-muunnosten välisistä risteytyksistä. Jalostus aloitettiin vuonna 1981. *Čierny* tarkoittaa mustaa. Lyhytkarvainen muunnos hyväksyttiin kansainvälisesti *United Kennel Clubs International*-järjestössä vuonna 2001 ja muut kaksi karvamuunnosta vuonna 2009.

Lähteet
-------

### Viitteet

1. 1 2  Cierny Sery. Dog Breed Info. Haettu 22.12.2020.

Aiheesta muualla
----------------

* Dog Breed Info (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Cierny Sery
**Edvard Pajunen** (2. kesäkuuta 1888 Padasjoki – 23. toukokuuta 1953 Helsinki) perusti nimeään kantavan kauppaketjun.

Pajusen vanhemmat olivat maanviljelijä Severi Lepistö ja Hilma Salmijärvi. Hän kävi kansakoulun ja käsityökurssin, mutta kiinnostui kauppa-alasta ja toimi jo nuorena Padasjoella tilausasiamiehenä ja myyjänä. Päädyttyään Turkuun hän suoritti 1910 kauppakoulun kurssin. Hän työskenteli Lahdessa 1911, asui Kuopiossa 1912-1913 ja kokeili monia eri ammatteja, mutta asettui sitten Helsinkiin. Pajunen perusti sinne ensimmäisen kauppaliikkeensä keväällä 1918 vaimonsa kanssa. Useita sivumyymälöitä avattiin Helsinkiin 1920-luvulla ja niiden lisäksi saunaliike. 1929 liiketoiminnan harjoittamista varten perustettiin osakeyhtiö Edvard Pajunen Oy. Pajunen osallistui aktiivisesti kauppiaiden järjestötoimintaan, oli Keskon merkittävä osakas ja sen hallintoneuvoston jäsen 1940-luvun lopulla. Hän sai ansioistaan Suomen Vähittäiskauppiasliiton kultaisen ansiomerkin 1945, talousneuvos hänestä tuli 1952.

Pajusen puoliso vuodesta vuodesta 1917 oli Hilja Sofia Routtu (s. 1889). Miehensä kuoltua hän jatkoi perheen pojan kauppaneuvos Aarno Pajusen (1922-1982) kanssa liiketoimintaa, joka kasvoi tämän ja Jussi Pajusen (s. 1954) johdolla merkittävästi. Liikeyritykset myytiin 1987 ja Pajuset perustivat Alepa-ketjun.

Lähteet
-------

1. 1 2 3  Kai Hoffman: *Pajunen, Edvard (1888-1953). Suomen Kansallisbiografia. Osa 7*. Suomalaisen Kirjallisuuden Seura, 2006. ISBN 951-746-448-7.  Sivut 467-468.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia
* Biografiasampo

 |

 |
Dave Baksh
**David Nizaam Baksh** (s. 26. kesäkuuta 1980, Toronto, Ontario, Kanada), tunnetaan paremmin nimellä **Dave Brownsound**, oli Sum 41 -yhtyeen pääkitaristi. Dave liittyi Sum 41 -yhtyeeseen kolmantena jäsenenä kesällä 1996. 

11. toukokuuta 2006 Baksh ilmoitti bändilleen jättävänsä Sum 41:n yksityisasioiden takia. Hän selitti ettei hän pystynyt harjoittamaan kitaransoittotaitojaan ilman että se haittasi yhtyettä. Hän kertoi myös perustavansa yhdessä serkkunsa Vaughn Lalin kanssa uuden heavy metal -yhtyeen, Brown Brigaden.

Kesällä 2008 Brown Brigade ilmoitti jättäytyvänsä tauolle, syynä Daven haluttomuus jatkaa yhtyeen solistina. Uutta solistia ei ole löytynyt, joten yhtyeen jäsenet hajaantuivat eri projektiensa pariin. Baksh siirtyi soittamaan The Organ Thieves -nimiseen yhtyeeseen.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Dave Baksh**.
* Dave Baksh Myspacessa (englanniksi)
* Brown Brigade Myspacessa (englanniksi)
* The Organ Thieves Myspacessa (englanniksi)
* Brown-Brigade.com
* Sum 41 Myspacessa (englanniksi)
* Virallinen fanisivusto There's No Solution

Sum 41

| Deryck Whibley | Cone McCaslin | Steve Jocz |
| --- |
| Tom Thacker | Mark Spicoluk | Marc Costanzo | Dave Baksh | Greig Nori |
| Albumit: | *Half Hour of Power* | *All Killer No Filler* | *Does This Look Infected?* | *Chuck* | *Underclass Hero* | *Screaming Bloody Murder* | *13 Voices* | *Order In Decline* |
| Livealbumit, EP:t ja kokoelmat: | *Motivation EP* | *Does This Look Infected Too?* | *Go Chuck Yourself/Happy Live Surprise* |
| Videot ja DVD:t: | *Introduction to Destruction* | *Cross Your T's and Gouge Your I's* | *Sake Bombs and Happy Endings* | *Bring The Noize!* | *Rocked: Sum 41 in Congo* | *Go Chuck Yourself/Happy Live Surprise* |



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
Sleževičius (keskimmäinen istuva).
**Mykolas Sleževičius** (21. helmikuuta 1882 Raseiniai – 11. marraskuuta 1939 Kaunas) oli liettualainen poliitikko, lakimies ja toimittaja. Hän toimi Liettuan pääministerinä kolme kertaa (1918–1919, 1919, 1926).

Varhainen elämä
---------------

Vuonna 1901 Sleževičius valmistui jelgavalaisesta lukiosta, minkä jälkeen hän opiskeli lakia Odessan yliopistossa. Hän oli mukana Venäjän vuoden 1905 vallankumouksen mielenosoituksissa. Hän palasi takaisin Liettuaan ja liittyi Liettuan demokraattiseen puolueeseen 1907, kun hän sai oikeustieteellisen tutkinnon.

Seuraavan viiden vuoden ajan hän työskenteli *Lietuvos ūkininkasin* (1907–1912) ja *Lietuvos žiniosin* (1910–1912) päätoimittajana. Myöhemmin hän toimi lakimiehenä. Saksan miehitettyä Liettuan vuonna 1915 Sleževičius pakeni Venäjälle.

Poliittinen ura
---------------

Vuonna 1917 Sleževičius erotettiin Liettuan sosialistisesta talonpoikien puolueesta. Myöhemmin hänestä tuli vaikutusvaltainen jäsen Liettuan sosialistisessa demokraattisessa puolueessa. Samana vuonna hänet nimitettiin Venäjän Liettuan korkeimman neuvoston varapuheenjohtajaksi. Myöhemmin hän nousi neuvoston puheenjohtajaksi. Vuonna 1918 bolševikit vangitsivat hänet Voronežissa. Myöhemmin hänet vapautettiin ja palautettiin itsenäistyneeseen Liettuaan.

Liettuan ensimmäisen pääministerin Augustinas Voldemarasin hallituksen kaaduttua Sleževičius toimi pääministerinä 26. joulukuuta 1918 – 12. maaliskuuta 1919. Kuukautta myöhemmin hän toimi uudelleen pääministerinä 12. huhtikuuta–7. lokakuuta 1919. Hallituksen jäsenet koostuivat suurimmalta osin Liettuan puolustusvoimien jäsenistä, sillä Sleževičius halusi pienentää puolalaisen nationalistisen järjestön, Puolan armeijajärjestön uhkaa. Kyseisen järjestön tavoitteena oli liittää Liettua Puolaan.

Vuonna 1920 Puola-Liettuan sodan jälkeen Sleževičius valittiin Liettuan puolustuskomitean puheenjohtajaksi. 15. heinäkuuta 1926 hänestä tuli kolmannen kerran pääministeri. 17. joulukuuta samana vuonna hallitus kaatui vallankaappauksessa. 

Vuoden 1927 jälkeen Sleževičius toimi monien eri järjestöjen asianajajana ja Liettuan asianajajajärjestön puheenjohtajana.

Lähteet
-------

1. ↑  Mykolas Sleževičius: advokatas ir politikas Julius, Būtėnas. Viitattu 23.6.2010. (liettuaksi)

Aiheesta muualla
----------------

* Elämäkerta parlamentin sivulla (liettuaksi)

  

Liettuan vaakunaLiettuan pääministerit (1918–1940)

* Voldemaras
* Sleževičius
* Dovydaitis
* Sleževičius
* Galvanauskas
* Grinius
* Galvanauskas
* Tumėnas
* Petrulis
* Bistras
* Sleževičius
* Voldemaras
* Tūbelis
* Mironas
* Černius
* Merkys


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat
* Puola

 |

 |
**Ben Kweller** (s. 16. kesäkuuta 1981) on yhdysvaltalainen rockmuusikko.

Ura
---

### Alkuvuodet

Ben Kweller aloitti uransa vuosina 1993-1998 vaikuttaneen grunge-yhtyeen Radishin nokkamiehenä, toimien laulajakitaristina. Radishin musiikkia on verrattu sekä Nirvanaan että Rolling Stone Magazineen ja Ben Kweller oli 15-vuotias, kun levy-yhtiö Mercury Records tarjosi heille levytyssopimusta. Radishiin kuuluivat Ben Kwellerin lisäksi rumpali John Kent ja basisti Bryan Blur. Albumeita bändille kertyi tasan kaksi, Dizzy vuonna 1995 ja Restraining Bolt vuonna 1997.

### Sooloura

Kweller siirtyi Radishin jälkeen soolouralle. Kaikki alkoi hänen muutettuaan 19 vuotta täytettyään New Yorkiin tyttöystävänsä Liz Smithin kanssa. Kweller keikkaili akustisesti ja julkaisi yhteensä neljä EP:tä. Vuonna 2001 hän sai levytyssopimuksen ATO Recordsilta ja julkaisi EP Phone Homen, viidennen EP:nsä. 
Marraskuussa vuonna 2002 hänen ensimmäinen studioalbuminsa Sha Sha julkaistiin. Kyseiseltä levyltä ilmestyi yhteensä kolme singleä, joista eniten Kwellerin uraa on edistänyt niistä ensimmäinen, Wasted & Ready. Syynä siihen oli kappaleen saama valtava radiosoitto.

### Muut projektit

The Bens on Ben Kwellerin, Ben Foldsin ja Ben Leen yhteisen projektin nimi. He keikkailivat yhtenä ryhmänä vuonna 2003 The Bens Rock Over Australia -kiertueella ja levyttivät neljä kappaletta sisältävän EP:n. Näistä kappaleista suurimman suosion on saanut Just Pretend, joka ylsi levyn ilmestymisvuonna jopa listalle Triple J Hottest 100. Enempää musiikkia he eivät ole sen jälkeen tehneet saatikka keikkailleet yhdessä, vaikka huhuja näiden asioiden suhteen on ollut liikkeellä.

Diskografia
-----------

**Albumit**

* *Sha Sha* (2002)
* *On My Way* (2004)
* *Ben Kweller* (2006)
* *Changing Horses* (2008)

**Ep:t**

* Melange (1999)
* Sha Sha (2000)
* Bromeo (2000)
* Freak Out, It's Ben Kweller (2000)
* EP Phone Home (2001)
* Sundress (2006)
* Live and Solo from the Artists Den (2007)

**Singlet**

* "Wasted & Ready" (2002)
* "Commerce, TX" (2003)
* "Falling" (2003)
* "The Rules" (2004)
* "Sundress" (2006)
* "Penny On The Train Track" (2006)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Ben Kweller**.
* Ben Kwellerin virallinen kotisivu (englanniksi)
* Ben Kweller MySpace-sivustolla (englanniksi)
* Ben Kweller Jared Wilsonin haastattelemana (Arkistoitu – Internet Archive) (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat

 |
|  |
| Taiteenala | 
* Grammy Awards
* MusicBrainz

 |
|  |
| Muut | 
* Europeana
* IdRef

 |

 |
**Jürgen Croy** (s. 19. lokakuuta 1946 Zwickau) on saksalainen entinen jalkapalloilija.

Ura
---

Croy aloitti seurajalkapallon vuonna 1956 BSG Aktivist Karl Marx Zwickaussa, josta hän nousi vuonna 1963 BSG Sachsenring Zwickaun reservijoukkueeseen. Pelattuaan kaksi kautta reservijoukkueessa, Croy nostettiin edustusjoukkueeseen. Vuodesta 1975 lähtien hän toimi joukkueen kapteenina. Croy lopetti ammattilaisuransa kauden 1980–1981 jälkeen. Peliuransa jälkeen Croy toimi Zwickaun päävalmentajana vuosina 1984–1988.

Croy pelasi maansa juniorimaajoukkueiden lisäksi DDR:n maajoukkueessa. Hän voitti olympialaisissa kulta- ja pronssimitalit. Lisäksi Croy oli mukana vuoden 1974 MM-kisoissa. Kaiken kaikkiaan Croy edusti maataan 94 maaottelussa.

Lähteet
-------

1. 1 2 3  Leske, Hans: *Enzyklopädie des DDR-Fussballs*, s. 100. Göttingen: Verlag die Werkstatt, 2007. ISBN 978-3-89533-556-3. (saksaksi)
2. ↑  Arnhold, Matthias: Jürgen Croy - Matches in Oberliga rsssf. Viitattu 27.6.2010. (englanniksi)
3. ↑  Alle Nationalspieler: Croy Saksan jalkapalloliitto. Viitattu 27.6.2010. (saksaksi)

CommonsCommons
Wikimedia Commonsissa on kuvia tai muita tiedostoja aiheesta **Jürgen Croy**.
Saksan demokraattisen tasavallan joukkue – Jalkapallon MM-kilpailut 1974
1 Croy  |
2 Kurbjuweit |
3 Bransch |
4 Weise |
5 Fritsche |
6 Schnuphase |
7 Pommerenke |
8 Löwe |
9 Ducke |
10 Kreische |
11 Streich |
12 Wätzlich |
13 Lauck |
14 Sparwasser |
15 Vogel |
16 Irmscher |
17 Hamann |
18 Kische |
19 Seguin |
20 Hoffmann |
21 Blochwitz |
22 Friese |
Valmentaja Buschner

Saksan demokraattisen tasavallan vuoden jalkapalloilija
1963: Kaiser • 1964: Urbanczyk • 1965: Weigang • 1966: Nöldner • 1967: Erler • 1968: Bransch • 1969: Vogel • 1970: R. Ducke • 1971: P. Ducke • 1972: Croy • 1973: Kreische • 1974: Bransch • 1975: Pommerenke • 1976: Croy • 1977: Dörner • 1978: Croy • 1979: Streich • 1980: Grapenthin • 1981: Grapenthin • 1982: Schnuphase • 1983: Streich • 1984: Dörner • 1985: Dörner • 1986: Müller • 1987: Müller • 1988: Thom • 1989: Trautmann • 1990: Kirsten • 1991: Gütschow



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |
**René Müller** (s. 11. helmikuuta 1957 Leipzig) on saksalainen entinen jalkapalloilija ja nykyinen jalkapallovalmentaja.

Ura
---

### Pelaajaura

Müller aloitti jalkapallon BSG Aktivist Markkleebergissä vuonna 1965. Hän edusti seuran juniorijoukkueita viisi vuotta, kunnes siirtyi 1. FC Lokomotive Leipzigiin, jossa hän myöhemmin debytoi edustusjoukkueessa. Müller edusti Lokomotive Leipzigia vuoteen 1990 saakka ja voitti joukkueessa kolme FDGB-Pokalia. Tämän jälkeen hän siirtyi Sachsen Leipzigiin, jossa pelasi yhden kauden. Vuonna 1991 Müller siirtyi Dynamo Dresdeniin kolmeksi kaudeksi ja toimi vielä kauden 1994–1995 ajan FC St. Paulin maalivahtina.

Müller kuului maansa juniorimaajoukkueisiin, jonka lisäksi hän pelasi DDR:n maajoukkueessa. Alle 21-vuotiaiden EM-kisoissa Müller voitti hopeaa vuonna 1980. Aikuisten maajoukkueessa hän pelasi 46 ottelua.

### Valmentajaura

Müller toimi VfB Leipzigin maalivahti- ja apuvalmentajana vuosina 1996–1999. Vuonna 1999 hän siirtyi Eintracht Frankfurtiin, jossa hän toimi maalivahtien ja amatöörijoukkueen valmentajana. Päävalmentajana Müller aloitti vuotta myöhemmin, jolloin hän siirtyi VFC Plaueniin. Kolmen kauden jälkeen Müller siirtyi FC Rot-Weiß Erfurtiin ja nosti seuran 2. Bundesliigaan. Vuodet 2005–2007 hän toimi Hallescher FC:n päävalmentajana, ja vuodesta 2007 lähtien Müller on toiminut 1. FC Nürnbergin kakkosjoukkueen päävalmentajana.

Lähteet
-------

1. 1 2  Leske, Hans: *Enzyklopädie des DDR-Fussballs*, s. 329. Göttingen: Verlag die Werkstatt, 2007. ISBN 978-3-89533-556-3. (saksaksi)
2. ↑  1.FCN II-Trainer René Müller FC Nürnberg. Viitattu 27.6.2010. (saksaksi)

CommonsCommons
Wikimedia Commonsissa on kuvia tai muita tiedostoja aiheesta **René Müller**.
Saksan demokraattisen tasavallan vuoden jalkapalloilija
1963: Kaiser • 1964: Urbanczyk • 1965: Weigang • 1966: Nöldner • 1967: Erler • 1968: Bransch • 1969: Vogel • 1970: R. Ducke • 1971: P. Ducke • 1972: Croy • 1973: Kreische • 1974: Bransch • 1975: Pommerenke • 1976: Croy • 1977: Dörner • 1978: Croy • 1979: Streich • 1980: Grapenthin • 1981: Grapenthin • 1982: Schnuphase • 1983: Streich • 1984: Dörner • 1985: Dörner • 1986: Müller • 1987: Müller • 1988: Thom • 1989: Trautmann • 1990: Kirsten • 1991: Gütschow



|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |
|  |
| Muut | 
* SNAC

 |

 |
Steve Wozniak (vas.) ja Andy Hertzfeld
**Andy Hertzfeld** (s. 6. huhtikuuta 1953) on yhdysvaltalainen sovelluskehittäjä ja tietotekniikan asiantuntija. Hän oli eräitä Apple Computerin Macintosh-projektin keskushenkilöitä 70- ja 80-lukujen taitteessa. Vuodesta 2005 Hertzfeld on työskennellyt Googlelle. Hän on perustanut kolme IT-alan yritystä, Radius (1986), General Magic (1990) ja Eazel (1999). Läpi uransa Hertzfeld on tukenut ja tehnyt tunnetuksi vapaan lähdekoodin ideaa Open Source Applications Foundationin kautta.

Ura
---

Hertzfeld valmistui Brownin yliopistosta tietojenkäsittelytieteen laitokselta vuonna 1975 ja jatkoi opiskeluaan Kalifornian yliopistossa. Vuonna 1978 hän aloitti sovelluskehityksen Apple II -tietokoneelle ja seuraavana vuonna Apple palkkasi Hertzfeldin systeemikehittäjäksi. Hänen töitään olivat muun muassa Apple SilenType -tulostinajurit ja ensimmäinen 80:n rivin näytönohjain Apple II:lle. Pyydettyään siirtoa Macintosh-projektiin helmikuussa 1981 Hertzfeld työskenteli projektissa nimekkeellä *Software Wizard* ja kirjoitti ROM-muistille tallennettua käyttöjärjestelmäkoodia ja User Interface Toolbox -rajapintaa sekä apuohjelmia käyttöliittymän hallintaan, kuten ohjauspaneelin ja leikepöydän. Vuonna 1984 Hertzfeld jätti Applen ja perusti omia yrityksiä, joista vuonna 1999 perustettu Eazel oli mukana kehittämässä GNOME-ikkunointijärjestelmän Nautilus-tiedostoselainta.

Lähteet
-------

* Hertzfeld, Andy: *Revolution in the Valley*. O'Reilly Books, 2004. ISBN 0-596-00719-1.

Aiheesta muualla
----------------

* Differnet.com — Andy Hertzfeldin kotisivut
* Folklore.org — Kokoelma kertomuksia Macintoshin kehittämisestä
* NNDB-tietopankin tiedot

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Katalonia
* Saksa
* Yhdysvallat
* Japani
* Tšekki
* Korea

 |
|  |
| Tieteilijät | 
* DBLP

 |
|  |
| Muut | 
* IdRef

 |

 |
Šabwan maakunnan sijainti
**Šabwan maakunta** (arab. شبوة‎, *Šabwa*) on Jemenin maakunta maan keskiosassa Adeninlahden rannalla. Maakunnan pinta-ala on noin 39 000 neliökilometriä ja sen asukasluku vuonna 2012 oli noin 584 600. Šabwan hallinnollinen keskus on Ataq sisämaassa.

Šabwa jakautuu 17 piirikuntaan. Maakunta on nimetty muinaisen Hadramautin valtakunnan pääkaupunki Šabwan mukaan. Šabwa on syrjäinen ja harvaanasuttu alue, minkä vuoksi Al-Qaida on saanut jalansijaa alueella.

Šabwan pohjoisosa on autiomaata. Keskiosaa hallitsevat vuoristot ja rannikolla on tulvatasankoja. Maakunnan talous perustuu kalastukseen, kaivosteollisuuteen ja öljynporaukseen.

Lähteet
-------

1. ↑  Yemen *citypopulation.de*. citypopulation.de. Viitattu 31.1.2015. (englanniksi)
2. ↑  Districts of Yemen (Maakunnan tunnus on YE.SH) Statoids. Viitattu 31.1.2015. (englanniksi)
3. ↑  Shabwa: Blood feuds and hospitality in al-Qaida's Yemen outpost The Guardian. Viitattu 31.1.2015. (englanniksi)
4. ↑  About Shabwaa National Information Center.  Arkistoitu 27.6.2014. Viitattu 31.1.2015. (englanniksi)

Aiheesta muualla
----------------

* Kuvia tai muita tiedostoja aiheesta **Šabwa (maakunta)** Wikimedia Commonsissa

  

Jemenin maakunnat

* Abyan
* Aden
* Al Bayda
* Al Dali
* Al Hudaydah
* Al Jawf
* Al Mahrah
* Al Mahwit
* Amanat al Asimah
* Amran
* Dhamar
* Hadramaut
* Hajjah
* Ibb
* Lahij
* Ma'rib
* Raymah
* Saada
* Sanaa
* Shabwah
* Suqutra
* Ta'izz
Wendell Corey elokuvan *Yksin maailmassa* trailerissa
**Wendell Reid Corey** (20. maaliskuuta 1914 Dracut, Massachusetts – 8. marraskuuta 1968 Woodland Hills, Kalifornia) oli yhdysvaltalainen teatteri-, elokuva- ja televisionäyttelijä.

Hän aloitti uransa teatterissa ja hänen Broadway-debyyttinsä oli vuonna 1942. Hän näytteli lukuisissa elokuvissa joista tunnetuin on luultavasti *Takaikkuna* (Rear Window, 1954). Hän näytteli myös lukuisissa televisiosarjoissa ja hän onkin saanut televisiourastaan tähden Hollywood Walk of Famelle.

Hän oli naimisissa Alice Wileyn kanssa ja pariskunnalla oli neljä lasta. Hän kuoli maksasairauteen 54-vuotiaana.

Aiheesta muualla
----------------

* Wendell Corey Internet Movie Databasessa. (englanniksi)
* Wendell Corey NNDB:ssä

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Tšekki
* Australia
* Korea
* Alankomaat

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |
**Mike Johnston** (s. 19. helmikuuta 1957 Dartmouth, Nova Scotia, Kanada) on kanadalainen jääkiekkovalmentaja. Hän toimi NHL-joukkue Pittsburgh Penguinsin päävalmentajana kesäkuusta 2014 joulukuuhun 2015.

Ennen nykyistä pestiään Johnston on ollut apuvalmentajana Vancouver Canucksissa 1999–2006 ja Los Angeles Kingsissä 2006–2008. Vuosina 2008–2014 Johnston oli WHL-joukkue Portland Winterhawksin päävalmentaja.

Johnston aloitti valmennusuransa Kanadan yliopistosarjoissa. Vuonna 1994 hänestä tuli Kanadan maajoukkueen apuvalmentaja, ja hän valmensi kaksissa nuorten MM-kisoissa, kuusissa MM-kisoissa ja vuoden 1998 talviolympialaisissa. Vuoden 1999 MM-kisoihin Johnston valittiin Kanadan päävalmentajaksi.

Lähteet
-------

1. 1 2  Mike Johnston Named Head Coach of Penguins Pittsburgh Penguins. Viitattu 17.3.2015. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat
* Tšekki
* Korea

 |

 |
**Derrick Brew** (s. 28. joulukuuta 1977 Houston, Texas) on yhdysvaltalainen 400 metrin juoksija.

Brew valittiin Edmontonin MM-kisoihin 2001 Yhdysvaltain 4 x 400 metrin viestijuoksujoukkueeseen, kun hän sijoittui maansa karsinnoissa neljänneksi. Kisoissa Yhdysvallat voitti viestissä maailmanmestaruuden. Hän oli mukana viestijoukkueessa myös Pariisin MM-kisoissa 2003, joissa Yhdysvallat voitti jälleen MM-kultaa. Brew selviytyi Ateenan olympialaisiin 2004 myös henkilökohtaiselle 400 metrin matkalle, jolla hän voitti olympiapronssia ajalla 44,42. Hän oli kisoissa mukana myös viestijoukkueessa, joka voitti olympiakultaa. Kauden lopussa IAAF:n yleisurheilufinaalissa hän oli toinen.

Brew oli jälleen viestijoukkueessa Helsingin MM-kisoissa 2005 ja voitti kolmannen peräkkäisen maailmanmestaruutensa pitkässä viestissä.

Ennätykset
----------

* 200 metrin juoksu: 20,42 (1999)
* 300 metrin juoksu: 32,40 (2006)
* 400 metrin juoksu: 44,29 (1999)

Lähteet
-------

* Derrick Brew Kansainvälinen yleisurheiluliitto.  (englanniksi)

Aiheesta muualla
----------------

* Brew Yhdysvaltain olympiajoukkueen sivuilla

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
**Manfred Kaiser** (7. tammikuuta 1929 Zeitz – 15. helmikuuta 2017 Lindau) oli saksalainen jalkapalloilija.

Ura
---

Kaiser aloitti seurajalkapallon vuonna 1939 ZSG Hyrierwerk Zeitzissa, jossa hän nousi lopulta seuran edustusjoukkueeseen. Kaiser pelasi seurassa vuoteen 1949 saakka, jonka jälkeen hän siirtyi alkuvuodesta 1950 BSG Wismut Geraan. Kyseistä seuraa Kaiser edusti neljän kauden ajan. Vuonna 1955 Kaiser vaihtoi SC Wismut Karl-Marx-Stadtiin, jonka paidassa hän voitti kolme DDR-Oberligan mestaruutta sekä yhden FDGB-Pokalin. Kymmenen pelikauden jälkeen Kaiser siirtyi BSG Wismut Geraan, jossa hän lopetti uransa vuonna 1966.

Kaiser edusti maajoukkuetta 31 ottelussa tehden yhden maalin. Peliuransa jälkeen hän toimi eri joukkueiden päävalmentajana.

Lähteet
-------

1. ↑  Ehemaliger DDR-Nationalspieler Manfred Kaiser gestorben *Berliner Zeitung*.  15.2.2017.  Arkistoitu 14.2.2019. Viitattu 15.2.2017. (saksaksi)
2. 1 2  Leske, Hans: *Enzyklopädie des DDR-Fussballs*, s. 242. Göttingen: Verlag die Werkstatt, 2007. ISBN 978-3-89533-556-3. (saksaksi)

Saksan demokraattisen tasavallan vuoden jalkapalloilija
1963: Kaiser • 1964: Urbanczyk • 1965: Weigang • 1966: Nöldner • 1967: Erler • 1968: Bransch • 1969: Vogel • 1970: R. Ducke • 1971: P. Ducke • 1972: Croy • 1973: Kreische • 1974: Bransch • 1975: Pommerenke • 1976: Croy • 1977: Dörner • 1978: Croy • 1979: Streich • 1980: Grapenthin • 1981: Grapenthin • 1982: Schnuphase • 1983: Streich • 1984: Dörner • 1985: Dörner • 1986: Müller • 1987: Müller • 1988: Thom • 1989: Trautmann • 1990: Kirsten • 1991: Gütschow



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |
**Jeannot Szwarc** (s. 21. marraskuuta 1937 Pariisi, Ranska) on ranskalaissyntyinen yhdysvaltalainen elokuvaohjaaja. Szwarc on urallaan ohjannut lukuisia televisiosarjoja vuodesta 1956 lähtien. Vuonna 1972 hän ohjasi ensimmäiset elokuvansa televisiolevitykseen, ja seuraavana vuonna sai ohjattavakseen ensimmäisen teatterilevitykseen päässeen filminsä *Extreme Close-Up*. Elokuvan menestys jäi vähäiseksi. Ensimmäinen tunnetumpi ohjaustyö Szwarcin uralla oli scifikauhu *Nilviäiset* (1975). Elokuva keräsi vain 3,6 miljoonan dollarin lipputulot.

Läpimurto
---------

*Tappajahai*-jännityselokuvan kerättyä yli 450 miljoonan dollarin lipputulot vuonna 1975, ryhdyttiin paria vuotta myöhemmin suunnittelemaan menestykselle jatko-osaa. Esiosan ohjannut Steven Spielberg ja esiosan yksi tähdistä Richard Dreyfuss olivat ehdolla ohjaajaksi, mutta kieltäytyivät. Ohjaajaksi valittiin John D. Hancock, joka oli ohjannut aikaisemmin mm. *Taistelu elämästä* -menestysdraaman. Hänet kuitenkin erotettiin, ja Szwarc palkattiin ohjaajaksi. Pääosaan saatiin esiosan Roy Scheider. Elokuva oli odotettu hitti, joka keräsi 187 miljoonan dollarin lipputulot. Samalla se jäi vielä kaksi jatko-osaa saaneen *Tappajahain* parhaaksi jatko-osaksi.

*Tappajahai 2* -elokuvan myötä Szwarc pääsi ohjaamaan draaman *Kerran jossakin* (1980), joka maksoi itsensä takaisin, mutta oli silti vain pieni menestys teatterilevityksessä. Elokuva sai Oscar-ehdokkuuden puvustuksestaan. Seuraavaksi valmistunut *Enigma* (1982) oli kuitenkin vielä pienempi menestys, jonka lipputulot jäivät alle miljoonan dollarin. 

Vuonna 1984 ensi-iltansa saanut *Supertyttö* oli jatko-osa/spinoff menestyksekkäästä *Superman*-elokuvasarjasta, joka Szwarcin ohjauksessa menestyi heikosti. Elokuva oli avausviikonloppunsa katsotuin, mutta lopulta elokuva jäi sarjan huonoiten tuottaneeksi elokuvaksi. Hieman paremmin menestyi joulumarkkinoille vuonna 1985 suunnattu *Joulupukki*-fantasiaelokuva, joka jäi tappiolle yli puolet tuotantokustannuksistaan, ja jäi samalla Szwarcin uran viimeiseksi suureksi elokuvaksi. Tämän jälkeen hän sai ohjattavakseen enää pienen budjetin b-luokan tuotantoja.

Aiheesta muualla
----------------

* Jeannot Szwarc Internet Movie Databasessa. (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Yhdysvallat
* Korea
* Alankomaat
* Puola

 |
|  |
| Henkilöt | 
* Deutsche Biographie
* Elonet

 |
|  |
| Muut | 
* IdRef

 |

 |
**Antti Yrjö Pertovaara** (s. 17. toukokuuta 1953 Helsinki) on suomalainen lääkäri ja professori. Pertovaara ollut vuodesta 2004 lähtien Helsingin yliopiston fysiologian professori. Hän on toiminut myös Turun yliopiston fysiologian professorina.

Pertovaara valmistui lääketieteen lisensiaatiksi Helsingin yliopistosta vuonna 1978 ja väitteli siellä lääketieteen ja kirurgian tohtoriksi vuonna 1982.

Pertovaara oli vuosina 1978–1991 Helsingin yliopiston assistentti, apulaisopettaja ja vt. apulaisprofessori, vuosina 1986–1987 Michiganin yliopiston vieraileva tutkija, vuosina 1991–2004 Suomen akatemian vanhempi tutkija, varttunut tieteenharjoittaja, vuosina 1991–1992 Heidelbergin yliopiston ja vuosina 2001–2002 Harvardin yliopiston vieraileva tutkija.

Pertovaara on ollut useiden tieteellisten sarjojen toimitusneuvoja ja tieteellisten seurojen hallituksien jäsen. Hän on julkaissut yli 200 tieteellistä artikkelia neurofysiologian alalta. Hän on ollut vuodesta 1984 Helsingin yliopiston ja vuodesta 2010 Turun yliopiston fysiologian dosentti.

Antti Pertovaaran puoliso on Tampereen yliopiston fysiologian professori Synnöve Carlson, ja heillä on neljä lasta.

Lähteet
-------

1. 1 2  Ellonen, Leena (toim.): *Suomen professorit 1640–2007*, s. 545. Helsinki: Professoriliitto, 2008. ISBN 978-952-99281-1-8.
2. 1 2  Paavilainen, Ulla (päätoim.): *Kuka kukin on: Henkilötietoja nykypolven suomalaisista 2015*, s. 689. Helsinki: Otava, 2014. ISBN 978-951-1-28228-0.

Aiheesta muualla
----------------

* Antti Pertovaara. Helsingin yliopisto.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Puola
* Portugali

 |
|  |
| Tieteilijät | 
* ORCID
* Scopus

 |

 |